贈張墨卿
作者：李若水
朝代：宋

paragraphs: 張侯自是風騷將，畫月裁雲三百篇。
玉堂未許代王綍，聊作漫尉黄河邊。
綠林豪客玩國憲，探丸境上如鷹鸇。
遣奴識天得秘策，一旦就戮逃無緣。
霞旌霜刃鼓雷發，凱旋夾路人駢肩。
元老聞之喜折屐，徑入奏章丹扆前。
佇□黄紙飛敕來，金印如斗官九遷。
莫笑書生太疲軟，時來亦許參凌烟。